Oskar (11) døde etter allergisk reaksjon – kommune får millionbot
Kongsvinger kommunen er siktet for uaktsomt drap og får bot på 1,5 millioner kroner etter at Vasilios Oskar Tosounidis (11) døde 5. november i fjor. Sjetteklassingen falt om på hjemvei og døde av en kraftig, allergisk reaksjon, etter at han ved et uhell fikk i seg litt av en hvetebolle på skolekjøkkenet. Politiets straffereaksjon for uaktsomt drap og brudd på arbeidsmiljøloven og internkontrollforskriften er et forelegg til kommunen på 1,5 millioner kroner. – Dødsfallet kunne mest sannsynlig vært unngått, dersom skolen hadde hatt skikkelige rutiner på plass, sier politiadvokat Henning Klauseie til VG. Kongsvinger kommune vedtar forelegget. – Vi erkjenner feil på systemnivå, sier kommunedirektør Lars A. Uglem til VG. Moren: – Yter en viss rettferdighet Kjetil Moe Løvberg, bistandsadvokat for Oskars mor Carine Bakken formidler hennes kommentar til siktelsen:  – Tapet og sorgen over Oskar er fortsatt uvirkelig og tung. Jeg er lettet og takknemlig for at påtalemyndigheten har tatt saken på høyt alvor. Jeg opplever at siktelsen yter en viss rettferdighet overfor Oskar. Inger Zadig i Elden Advokatfirma, bistandsadvokat for Oskars far, sier til VG:  – Gutten døde som en direkte årsak av systemsvikt og menneskelig svikt i Kongsvinger kommune, og det straffes de nå for.  Kongsvinger kommune beklager på det dypeste til familien og de pårørende og skriver at skolen skal være et trygt sted, uavhengig av helseutfordringer. – At en av våre elever dør, er det verste som kan skje. Det er vondt for hele organisasjonen og selvsagt en stor belastning for familien og de pårørende. Vi vil igjen uttrykke dyp medfølelse med de pårørende, heter det i uttalelsen fra kommunedirektør i Kongsvinger, Lars Andreas Uglem. – Skal gjenspeile sakens alvor Forelegget er skrevet etter ordre fra Statsadvokatene i Hedmark og Oppland. – Foreleggets størrelse skal gjenspeile sakens alvor og være følbart for kommunen rent økonomisk, sier politiadvokat Klauseie. Kommunen inngikk nylig et forlik med Oskars etterlatte om oppreisningserstatning. Forlikets innhold er hemmelig. Ved skolestart høsten 2017 informerte Oskars mor i detalj om sønnens allergi og hvilke tiltak som måtte iverksettes, hvis han kom i kontakt med melkeprotein. Kommunen og syv ansatte ved skolen fikk mors e-post, hvor hun blant annet skrev hvor lang tid etter inntak av melk at reaksjonene kunne komme. Hun skrev også hvor viktig det var at helsevesenet og hun selv ble varslet. Informasjonen ble ikke ført inn i kommunens registre eller påført Oskars elevkort, heter det i siktelsen mot Kongsvinger kommune. – Det stoppet opp I forelegget skriver politiet: – Kommunen hadde ikke sørget for at skolen hadde rutiner for å sikre at opplysningene ble nedtegnet på en slik måte at skolens og dens ansatte hadde en plan for hvordan de skulle opptre, dersom Oskar fikk i seg melkeprotein. Klauseie sier at mor hadde sendt en grundig veiledning om Oskars allergi. – Men kommunen klarte ikke nyttiggjøre seg innholdet. Bare deler kom videre. Det stoppet opp og ble pulverisert, sier juristen i Innlandet politidistrikt. Da Oskar fikk i seg deler av en hvetebolle som inneholdt melk, ble han ikke holdt tilstrekkelig lenge på skolen at allergireaksjonene ble synlige. Foreldre eller helsepersonell ble ikke varslet om hendelsen. Fikk hjertestans 11-åringen hadde en sent innsettende allergi. For ham kunne den sterke reaksjonen komme halvannen til to timer etter at han fikk i seg noe han ikke tålte. På vei hjem fra skolen fikk Oskar en alvorlig allergisk reaksjon som ledet til hjertestans og påfølgende hjerneskade, som følge av surstoffmangel. Han døde på Rikshospitalet dagen etter som følge av hjerneskaden. – Dette er en sak hvor det er unnlatelsen av å gjøre noe, som har ført til døden og som er det straffbare, sier politiadvokaten. Klauseie sier at skolens ansatte ikke visste at Oskar kunne få en sen reaksjon, eller hva de skulle gjøre og hvem de skulle varsle. – Har politiet vurdert tiltale mot enkeltpersoner? – Vår oppfatning er at læreren i «Mat og helse» ikke hadde kunnskap om alle de utfordringene som Oskar sin allergi medførte. Derfor mener vi det ikke ville være riktig å straffe henne, all den tid det har vært en systemsvikt som kommunen må bære ansvar for, sier Klauseie.
Politimesteren i Innlandet sikter Kongsvinger kommune for uaktsomt drap etter at 11-åring døde av allergisk reaksjon i november 2020. Kommunen har fått et forelegg på 1,5 millioner kroner for brudd på arbeidsmiljøloven og internkontrollforskriften. Moren til gutten uttrykker lettelse og takknemlighet over at saken tas på alvor. Politiet mener kommunen ikke hadde tilstrekkelige rutiner for å håndtere guttens melkeproteinallergi og unnlot å varsle helsevesenet og foreldrene når reaksjonen skjedde.